Ukážka z elektronickej knihy

Peaceful Parent, Happy Kids

How to Stop Yelling and Start Connecting

All rights reserved including the right of reproduction in whole

or in part in any form. This edition published by arrangement with TarcherPerigee, an imprint of Penguin Publishing Group, a division

of Penguin Random House LLC

Copyright © 2012 by Laura Markham, PhD

Cover design © 2024 by Igor Hrnko

Design © 2024 by Michal Hrabušický

Translation © 2024 by Veronika Zitta

Slovak edition © 2024 by IKAR, a.s.

All rights reserved.

Všetky práva sú vyhradené. Nijaká časť tejto knihy sa nesmie

reprodukovať, ukladať do informačných systémov ani prenášať

v akejkoľvek podobe či akýmkoľvek spôsobom – elektronicky,

mechanicky, fotokopírovaním, nahrávaním alebo inak – bez

predchádzajúceho písomného súhlasu vlastníka autorských práv.

ISBN 978-80-551-9317-5

Pre Daniela, Eliho a Alice,

ktorí ma naučili ľúbiť.

A pre rodičov na celom svete,

ktorých láska formuje ďalšiu generáciu

a mení ľudstvo.

Máte v rukách našu budúcnosť.

Jedna generácia hlboko milujúcich rodičov by

 zmenila mozog ďalšej generácie, a tým aj svet.

CHARLES RAISON

Predslov

Jedného rána mi susedia odvedľa dali skvelé ponaučenie. Pozoroval som Davida, ako svojho sedemročného syna Kellyho učí tlačiť benzínovú kosačku po záhrade. Keď mu ukazoval, ako má kosačku na konci trávnika otočiť, jeho manželka Jan naňho zavolala a čosi sa ho spýtala. David sa otočil, aby jej odpovedal. V tej chvíli Kelly potlačil kosačku rovno cez kvetinový záhon na okraji trávnika a zanechal za sebou pol metra široký pás pokosených kvetov!

Keď David videl, čo sa stalo, prestal sa ovládať. Stálo ho veľa času a námahy, kým z tých kvetinových záhonov vypestoval pýchu celej štvrte. Keď začal zvyšovať hlas v prepukajúcej zúrivosti nasmerovanej na úbohého Kellyho, Jan k nemu rýchlo pribehla, položila mu ruku na plece a povedala: „David, nezabúdaj… vychovávame deti, nie kvety!“

Už viac ako štyridsať rokov sa venujem inšpirovaniu a posilňovaniu státisícov ľudí, ktorí chcú dosiahnuť svoje profesionálne a osobné ciele. Jedným z najnáročnejších cieľov väčšiny ľudí je vychovať ohľaduplné, produktívne a súcitné dieťa a mať s ním autentický, dôverný, radostný vzťah až do puberty a ranej dospelosti. Ako určite viete, nie je to ľahké.

Každý deň na svojich workshopoch vídam, koľko námahy stojí dospelých ľudí, keď sa snažia uzdraviť a prekonať obmedzujúce účinky svojich detských zranení. Mali títo ľudia zlých rodičov? Nie. Ich rodičia boli dobrí ľudia, ako väčšina z nás. Jednoducho ich obmedzovala vlastná výchova, často zabúdali, že vychovávajú deti, nie kvety, alebo sa skrátka nikdy nenaučili, ako byť dobrými rodičmi.

Rodičia, ktorých učím a vediem, často vyvíjajú obrovské úsilie, aby vystúpili z tohto kruhu a začali s vlastnými deťmi od začiatku, no ani tie najlepšie zámery niekedy nestačia na zahojenie starých rán. Chceme byť brilantnými a vyrovnanými rodičmi, ale dnešný hektický, stresujúci život nám to sťažuje. Niekedy tak uviazneme vo vlastných emóciách a tlakoch, že aj najmenšia mrzutosť, ktorú vyvedie jedno z našich detí, nás rozzúri do nepríčetnosti. Zatiaľ čo nám tečú nervy, môžeme si vymenúvať všetko to, čo by sme mali robiť, aby sme boli lepšími rodičmi: mať viac trpezlivosti, menej sa stresovať, prestať kričať, viac deti povzbudzovať a podporovať. Pre nás všetkých sú však tieto ciele omnoho ťažšie dosiahnuteľné, ako by sa mohlo zdať.

Rodičia, ktorým sa darí, akoby mali tajomstvo. Sú vyrovnanejší, pokojnejší, ale majú aj väčšie puto – so svojimi  deťmi i so svojou vnútornou múdrosťou. Nie sú iba trpezlivejší, pôsobia, že sú pri svojich deťoch viac prítomní a naplnení radosťou. Výsledkom sú, samozrejme, lepšie vychované deti, takže rodičia nemusia až tak zatínať zuby a pracovať na vlastnej trpezlivosti. Keď ich dieťa omylom pokosí kvety, majú na pamäti, že najdôležitejšie je, ako vychovávajú svoje deti, nie to, akú majú krásnu či pôsobivú záhradu.

Kniha AHA! Rodičovstvo nám umožňuje nazrieť do tohto tajomstva úspešného rodičovstva. Stačí sa začítať do hociktorej z podrobných, praktických, inšpiratívnych kapitol a doktorka Laura Markham nám ukáže, ako neklesať na duši, aby sme deťom dali to najlepšie zo seba, nie iba zvyšky. Kapitoly ako „Vyrovnaní rodičia vychovávajú šťastné deti“ nám pripomínajú túto veľkú pravdu, na ktorú často zabúdame.

Rodičia, ktorých poznám, nemajú veľa času čítať. Krása tejto knihy tkvie v tom, že doktorka Laura do nej vložila Akčných sprievodcov. Každé z týchto zrniek múdrosti je dosť krátke na to, aby sa dalo prečítať na dúšok, či už pred spaním, počas čakania v aute, alebo kým sa snažíte upokojiť, skôr ako znovu začnete komunikovať s dieťaťom. Podrobné plány ako „Keď dieťa vybuchne: ako zachovať pokoj“ a „Využite puto, aby ste si uľahčili večerné ukladanie“ sú dosť jednoduché na to, aby ste ich mohli prečítať a uplatniť v praxi aj vo vypätej chvíli.

Boj v skutočnosti, samozrejme, nikdy nenastáva medzi rodičom a dieťaťom. To je len prejav boja, ktorý sa odohráva v rodičovi. Ak chceme dávať deťom to najlepšie, musíme popracovať na svojom vnútri a vyriešiť isté konflikty, čo nikdy nie je jednoduché. Existuje však lepšia motivácia, aby sme sa do tejto práce pustili, než láska k našim deťom? Doktorka Laura nám rodičom ponúka celé spektrum stratégií, ako vyliečiť vlastné rany a prehĺbiť vnútorné spojenie so svojím skutočným ja, a tak ľahšie nadviazať vytúžené hlbšie puto s našimi deťmi. Pripomína nám, že nikdy nie je neskoro, aby sme prežili šťastné detstvo, a má pravdu.

Mať na nočnom stolíku doktorku Lauru Markham je ako mať na pleci anjela, ktorý vám šepká do ucha užitočné tajomstvá. Tieto tajomstvá musí poznať každá matka a každý otec, aby sa stali vyrovnanejšími a efektívnejšími rodičmi – a vďaka tomu i šťastnejšími ľuďmi.

– Jack Canfield,

spoluautor, Chicken Soup for the Parent’s Soul (Slepačia polievka pre dušu rodiča) a Chicken Soup for the Mother’s Soul (Slepačia polievka pre dušu matky)

Úvod

Tajomstvá

vyrovnaných rodičov

Rodičovstvo je jedna z najťažších úloh, ktorým sa venujeme. Tlaky každodenného života vyvolávajú v mnohých rodičoch pocit viny, skľučujúci pocit, že by sme mohli byť lepšími rodičmi, keby sme mali trošku viac času, boli menej unavení, alebo jednoducho vedeli, kde začať. Ľudské bytosti neboli stvorené na to, aby zvládali to množstvo stresu, ktorému nás vystavuje moderný život a pre ktorý je pre nás ťažšie načúvať prirodzeným rodičovským inštinktom. Je to takmer, akoby sme boli nútení byť rodičmi vo voľnom čase, až potom, ako splníme nároky zamestnania, dochádzania a domácich prác. Čo je ešte horšie, spoločnosť podrýva náš vzťah s deťmi a odlákava ich od nás v príliš ranom veku.

Existujú však rodičia, ktorí vychovávajú skvelé deti, a to bez veľkých scén. Vyzerajú, že sú v úlohe rodičov vyrovnaní sami so sebou. Ich deťom sa očividne veľmi darí. Aké majú tajomstvá? Vďaka čomu konkrétne ich deti vyrastajú na skvelých tínedžerov a dospelých? Čo keby ste zistili, čo robia a uplatnili to pri vlastných deťoch?

Môžete. Títo rodičia majú tajomstvo. Vlastne majú v hlave celý tajný život. Rozprávajú sa s deťmi inak. Rozprávajú sa inak sami so sebou. K celému procesu rodičovstva pristupujú s inou perspektívou. Dalo by sa povedať, že zažili isté veľkolepé okamihy pochopenia – také, pri ktorých máte chuť zvolať „Aha!“. Tieto okamihy zmenili spôsob, akým vychovávajú svoje deti. Takáto zmena na každej úrovni transformuje aj to, ako svoje deti vnímame a reagujeme na ne. Dá sa však zhustiť do troch múdrych myšlienok. Sú to veľké myšlienky, ale jednoduché, a každý rodič ich zvládne uplatniť.

TRI MÚDRE MYŠLIENKY

1. Sebaregulácia

Väčšina rodičov si myslí, že na to, aby ako rodičia zachovali pokoj, by úplne stačilo, keby sa ich dieťa „dobre správalo“. Pravdou však je, že práve riadenie našich vlastných pocitov a činností nám umožňuje cítiť sa v úlohe rodiča vyrovnane. Koniec-koncov, nemáme pod kontrolou svoje deti ani to, čo im prinesie život, no vždy môžeme ovládať vlastné činy. Výchova nespočíva v tom, čo naše dieťa robí, ale v tom, ako na to reagujeme. V skutočnosti sa väčšina toho, čo nazývame výchovou, nedeje medzi rodičom a dieťaťom, ale vnútri rodiča. Keď sa zbiera búrka, rodičova reakcia ju buď upokojí, alebo rozpúta uragán. Ak máme zachovať dostatočný pokoj, aby sme konštruktívne reagovali na všetko to detinské správanie – a búrlivé emócie, ktoré ho spôsobujú –, aj my sami musíme vyrásť. Ak sa nám podarí chvíle, keď nás niečo rozzúri, využiť na uvažovanie, nie iba na reagovanie, môžeme si všimnúť, že strácame rovnováhu, a vrátiť sa na správnu cestu. Neexistuje nič ťažšie ako vnútorný rast, lenže práve ten vám umožní stať sa každý deň o trošku vyrovnanejším rodičom.

Okamih pochopenia je tu ten, že vyrovnaná prítomnosť dospelého má na dieťa silnejší vplyv, než kedy môže mať krik. Vaše vlastné riadenie emócií – čo je elegantný názov pre vašu schopnosť zachovať pokoj – vám umožní správať sa k ľuďom vo vašom živote vrátane tých malých pokojne, úctivo a zodpovedne. Vďaka tomu budú aj deti riadiť svoje emócie, budú úctivé a zodpovedné. Prvá časť tejto knihy vám poskytne nástroje na zvládanie emócií i v dňoch, keď vás vaše dieťa neskutočne  vytáča.

2. Rozvíjanie puta

Deti prekvitajú, keď cítia existenciu puta a keď sa cítia pochopené. Účinná výchova závisí predovšetkým od vášho puta s dieťaťom. Bodka. Inak nemáme veľký vplyv („Moje dieťa ma nepočúva!“) a z výchovy sa stane vyčerpávajúca, nevďačná úloha. Deti potrebujú cítiť hlboké puto s rodičmi, inak sa necítia úplne v bezpečí a ich mozog nefunguje dosť dobre na to, aby reguloval emócie a riadil sa rodičovskými radami. Takže keď sa zameriate predovšetkým na puto, výsledkom budú deti, ktoré budú nielen spokojnejšie, ale súčasne sa s nimi bude dať ľahšie vyjsť. Ste pripravení na okamih pochopenia? Vďaka láskyplnému putu, ktoré nám obmäkčuje srdce, sa do výchovy detí vráti radosť. V 2. časti tejto knihy sa dozviete, ako posilniť a zlepšiť puto s dieťaťom.

3. Koučing, nie ovládanie

Malí ľudia, rovnako ako tí veľkí, sa búria proti moci a ovládaniu. Našťastie sú vždy otvorení nášmu vplyvu, pokiaľ k nám majú úctu a cítia, že je medzi nami puto. Vychovať skvelé deti znamená viesť ich – zvládať ich emócie, riadiť ich správanie a rozvinúť majstrovstvo –, nie ovládať ich s cieľom okamžitého poslúchnutia. Prezieraví rodičia vedia, že to, čo spravia dnes, buď podporí osobu, ktorou sa stáva ich dieťa, alebo zabrzdí jej vývin. Preto dieťa „emočne koučujú“, aby si vyvinulo emocionálnu inteligenciu
nevyhnutnú pre riadenie pocitov a múdre rozhodovanie. Používajú empatické hranice namiesto trestov – dokonca aj namiesto oddychového času a následkov – s cieľom povzbudiť u dieťaťa rozvoj sebadisciplíny namiesto toho, aby dieťa jednoducho tlačili do poslušnosti. Riadia sa kľúčovými hodnotami, takže nezľavujú z požiadavky úctivej komunikácie či času stráveného s rodinou, ale netrápia sa maličkosťami. Vďaka tomu sú rodičia vyrovnanejší a deti spokojnejšie. Okamih pochopenia je tu ten, že koučovací prístup pri výchove šťastných, zodpovedných dospelých funguje z dlhodobého hľadiska najlepšie. A zo strednodobého hľadiska je pri výchove disciplinovaných, spolupracujúcich detí v skutočnosti tiež efektívnejší než tradičné rodičovstvo. Tretia časť tejto knihy vám ukáže prečo – a ako môžete také dieťa vychovať.

Čo je na tejto knihe iné

Väčšina kníh o rodičovstve sa venuje zmene správania dieťaťa. Áno, táto kniha vám pomôže podporiť vaše dieťa, aby sa stalo najlepšou verziou samého seba. Budeme však k tomu pristupovať z perspektívy našich troch múdrych myšlienok: sebaregulácie, rozvíjania puta a koučingu, nie ovládania. Zistíte, že všetky tri múdre myšlienky sa vinú celou knihou a súčasne je každá z nich ťažiskom 1., 2. a 3. časti. Na to, aby ste efektívne viedli svoje dieťa a nadväzovali s ním puto, budete musieť zvládať vlastné spúšťače a emócie, a preto budete pravidelne nachádzať pripomienky, aby ste riadili seba samého, čo vám umožní navrátiť sa do stavu rovnováhy predtým, ako zasia hnete voči svojmu dieťaťu. Keďže puto je samotnou podstatou vyrovnaného rodičovstva, celá táto kniha bude zdôrazňovať, aby ste zostali pevne prepojení s dieťaťom, bez ohľadu na to, či sa ho snažíte ráno vypraviť z domu, alebo zabrániť mu udrieť brata.

Tretia a najdlhšia časť tejto knihy – Koučing, nie ovládanie –
sa naozaj zameriava na vaše dieťa. No namiesto tipov, ako ovládať či manipulovať správanie dieťaťa prostredníctvom trestov a podplácania, v nej nájdete podrobné plány, ako ho viesť tak, aby ste podporovali jeho krátkodobý aj dlhodobý vývoj na sebavedomejšiu, odolnejšiu, disciplinovanejšiu, emocionálne inteligentnejšiu osobu. Zameriame sa na vaše každodenné interakcie s dieťaťom. Tie spadajú do troch základných kategórií a každej z nich sa venuje jedna kapitola. Tu je prehľad:

Emočný koučing. Mozog malých detí stále rastie, rovnako ako ich telo, takže ich racionálne mozgové centrá sa ešte nenaučili zmierňovať silné pocity. Či sme si toho vedomí, alebo nie, svojmu dieťaťu neustále vysielame správy o pocitoch. Naznačujeme mu, že sú buď nebezpečné, alebo jednoducho súčasť našej ľudskosti. Poskytnem vám praktické nástroje, aby ste viedli dieťa k lepšiemu riadeniu jeho pocitov, a teda aj správania.

Láskavé vedenie. Deti sa na nás spoliehajú, že ich v tomto veľkom a mätúcom svete povedieme. Nanešťastie naše vlastné zážitky z detstva a odkazy spoločnosti nabádajú rodičov, aby viedli pomocou trestu, sily a ovládania. Namiesto vyhrážok („Počítam do troch…“) či manipulácie sa dostaneme na koreň správania vášho dieťaťa – k pocitom, z ktorých vyrastá. Pomôžem vám zaoberať sa týmito pocitmi a pestovať emocionálnu inteligenciu vášho dieťaťa, aby sa naučilo riadiť svoje emócie, a teda aj správanie – práve to vytvára sebadisciplínu. Ak hľadáte pozitívnejší prístup k disciplinovaniu, ktorý deťom pomôže, aby sa chceli správať dobre, táto kapitola je pre vás.

Podpora majstrovstva. Deti sú prirodzene zvedavé, ale my až príliš často podrývame ich túžbu učiť sa. Posledná kapitola stavia na základoch pozostávajúcich z puta, emočného koučingu a pozitívneho vedenia, ktoré poskytuje táto kniha. Dáva vám nástroje na ochranu prirodzenej zvedavosti vášho dieťaťa a podporu jeho rodiacich sa vášní, zatiaľ čo budete povzbudzovať sebavedomie a odolnosť, ktoré potrebuje na úspech v živote.

V úvahách na všetky tieto témy budeme v praxi uplatňovať svoje tri múdre myšlienky, a tak transformujeme každú interakciu s vaším dieťaťom. V každej kapitole navrhnem konkrétne, praktické spôsoby, ako tieto myšlienky zavádzať do praxe v každej vývojovej fáze, ktorou bude vaše dieťa prechádzať. Keďže je text rozdelený podľa týchto fáz, objasní vám, prečo spôsob, akým utišujete dojča a zvládate záchvat hnevu u batoľaťa, pomáha rozvíjať jeho schopnosť vyrovnať sa s frustráciou v štyroch rokoch, vychádzať so súrodencom v šiestich, či postaviť sa protivným dievčatám v ôsmich. Hoci sa táto kniha končí vo veku deväť rokov, vlastne pochopíte, ako nevychovať dieťa, ktoré v dvanástich trieska dverami alebo v pätnástich experimentuje s drogami. Každá kapitola sa končí Akčným sprievodcom – konkrétnymi stratégiami, ktoré vám pomôžu vyriešiť každodenné problémy výchovy detí. Dúfam, že budete experimentovať, hrať sa a prispôsobíte ich svojej rodine.

Koniec ukážky